C 253/30
LT
Europos Sąjungos oficialusis leidinys
2023 7 18
Nedrėgnos ir mažai lietingos vasaros palankios augti SGN „Asparago verde di Canino“ smidrams, nes šio augalo šaknims netinka užsistovėjusi drėgmė, o lapams – vanduo; susiklosčius tokioms nepalankioms sąlygoms, augalus gali užpulti grybinės ligos.
Metinė temperatūra yra gana vienoda, o mėnesio vidurkis – maždaug 16 °C; atitinkamai žemiausia ir aukščiausia temperatūra yra apie 11 °C ir 22 °C. Šalčiausi būna sausio ir vasario mėnesiai, kai žemiausia temperatūra vargiai pasiekia žemesnę nei 0°C absoliučiąją vertę.
Šilčiausi yra liepos ir rugpjūčio mėnesiai – aukščiausia temperatūra gali pasiekti maždaug 32 °C absoliučiąją vertę.
Be to, kritulių kiekis vietovėje taip pat labai vienodas; pastarųjų metų vidutinis metinis kritulių kiekis šiek tiek didesnis nei 472 mm.
Daugiausia kritulių iškrenta rudenį ir žiemą, o sausiausia būna vasarą.
Taip pat reikėtų atkreipti ypatingą dėmesį į geoterminės energijos naudojimą auginant po danga.
Augalų šaknys šildomos požeminiais vamzdžiais – jais teka karštas paviršinių telkinių vanduo.
Žiemą valgomoji augalo dalis apsaugoma polietileno tuneliniais šiltnamiais.
Jie leidžia išlaikyti smidrams idealų šiltą mikroklimatą.
„Asparago verde di Canino“ istorija garbinga, nors ir palyginti nesena.
Komercinė sėkmė ir ryšys su vietove siekia praėjusio amžiaus devintojo dešimtmečio pradžią, kai buvo įgyti pirmieji šiuolaikinių smidrų auginimo veiklos įgūdžiai.
Iš tiesų, pirmasis 9 hektarų ploto žaliųjų smidrų ūkis buvo įkurtas 1980-aisiais.
Nauja kultūra paskatino kurti priemones, pritaikytas žaliųjų smidrų derliui nuimti, ir užtikrino, kad ypatingas dėmesys būtų skiriamas derliaus nuėmimo rankiniu būdu metodams, nes iš karto buvo suprasta, kad šis etapas svarbus ne tik ūglių kokybei, bet ir tolesniam auginimui.
[...] Norint gauti minkštus ūglius su labai prigludusiomis pažiedėmis, derlių reikėjo nuimti labai dažnai, kasdien per visą auginimo laikotarpį, kad nuo derliaus ėmimo pradžios ir pabaigos etapų nepraeitų dvi dienos.“ (Saccardo F., Temperini O. Asparago: tecnica agronomica e scelta varietale („Smidrai: agronomijos technika ir veislės pasirinkimas“), „Arsial“ (Lacijaus regiono žemės ūkio plėtros ir inovacijų agentūra) (leid.), Esperienze sulla coltivazione dell’asparago nel Lazio („Smidrų auginimo Lacijuje patirtis“), 2004, p. 17)
Vėliau, siekdami pratęsti auginimo sezoną, taigi ir buvimo rinkoje laiką, gamintojai pradėjo sėkmingus auginimo po danga naudojant karštą vandenį eksperimentus, nes Paljeto lygumoje yra terminio vandens šaltinių.
Dėl palankių dirvožemio ir klimato sąlygų, kurios yra optimalių smidrų auginimo parametrų pagrindas, Kanino komunoje susiklostė nauja žemės ūkio padėtis (Innovazione e agricoltura („Inovacijos ir žemės ūkis“), 2, Nr. 2, 1999, p. 36–39; L’Informatore agrario, („Žemės ūkio informacijos teikėjas“), Nr. 50, 2001, p. 45)
„Asparago verde di Canino“ vertinami dėl konsistencijos, skonio ir dėl to, kad juos valgant nėra atliekų, todėl šie smidrai vadinami „mangiatutto“ (valgomas visas).
Taigi Italijos turizmo klubo vadove „Frutta e ortaggi in Italia“ („Vaisiai ir daržovės Italijoje“) šie smidrai aprašomi priskiriant juos labiausiai visoje šalyje vertinamoms veislėms (Cabrini L., Malerba F.
Frutta e ortaggi in Italia („Vaisiai ir daržovės Italijoje“), TCI, Milan, 2005, p. 49).
Leidinyje 1001 specialità della cucina italiana da provare almeno una volta nella vita („1001 italų virtuvės patiekalas, kurį reikia paragauti bent kartą gyvenime“), kuriame šie smidrai priskiriami puikiausiems Lacijaus regiono produktams, jie taip pat vadinami „mangiatutto“ (valgomas visas) (Machado A., Prete C. Newton Compton, 2015, p. 297–299).
Šis produktas pripažintas bene svarbiausiu Tuskijos produktu.
Jam daug dėmesio skirta su mityba susijusiuose laikraščiuose, pavyzdžiui, „La Repubblica“ (repubblica.it/cronaca/2013/04/26/), „Corriere della Sera“ (viaggi.corriere.
it/weekend/), „Libero“, Quotidiano.net (.quotidiano.net/viaggiesapori/), „il Tempo“ (tempo.it/i-consigli-di-fuoriporta/ 2017/04/21/), maisto gamybai skirtuose žurnaluose, pavyzdžiui, „Mondo Mangiare“ (mangiare.moondo.info).
2006 m. „Asparago verde di Canino“ buvo įtrauktas į projektą Leader Plus 2000/2006 – Gal degli Etruschi kaip vienas iš „labiausiai su vietove tapatinamų“ produktų, kuris, nors ir nėra „viešai pripažintas produktas (SKVN, SGN, IGT ir t. t.), yra labai svarbus kai kurioms regiono komunoms tiek kiekybiniu, tiek kokybiniu požiūriu“.